REGOLAMENT TAL-KUNSILL (KE) Nru 860/2005
tat-30 ta' Mejju 2005
li jemenda r-Regolament (KE) Nru 27/2005, fir-rigward ta' l-opportunitajiet ta' sajd fl-ibħra tal-Groenlandja, tal-Gżejjer Faroe u ta' l-Islanda u s-sajd għall-merluzz fil-Baħar tat-Tramuntana, u li jemenda r-Regolament (KE) Nru 2270/2004, fir-rigward ta' l-opportunitajiet ta' sajd għall-kelb il-baħar tal-fond u r-roundnose grenadier
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttament sostenibbli ta' riżorsi tas-sajd taħt il-Politika Komuni tas-Sajd (1), u b'mod partikolari l-Artikolu 20 tiegħu,
Wara li kkunsidra r-Regolament tal-Kunsill (KE) Nru 423/2004 tas-26 ta’ Frar 2004 li jistabbilixxi miżuri għall-irkupru ta' ħażniet tal-merluzz (2), u b'mod partikolari l-Artikolu 8 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament (KE) Nru 27/2005 (3) jiffissa għall-2005 l-opportunitajiet tas-sajd u l-kondizzjonijiet assoċjati għal ċerti ħażniet ta' ħut u gruppi ta' ħażniet ta' ħut, applikabbli fl-ibħra Komunitarji u, għall-bastimenti Komunitarji, fl-ibħra fejn huma meħtieġa limitazzjonijiet fuq il-qabda.
(2)
Jeħtieġ li jiġu kkoreġuti ċerti żbalji ta' kalkolu li seħħew meta ġew allokati l-kwoti lill-Istati Membri għal ċerti speċi.
(3)
Bil-ħsieb li jiġi mtejjeb il-proċess ta' teħid ta' deċiżjonijiet ibbażat fuq konsulenza xjentifika soda u fuq l-aħjar informazzjoni disponibbli, l-istess kondizzjonijiet għandhom japplikaw għall-bastimenti tal-KE biex jirrapportaw qabdiet ta' speċi li mhumiex fil-kwota fl-ibħra tal-KE billi jinqasmu skond l-ispeċi għal kull żona.
(4)
Skond il-proċedura prevista fil-Ftehim dwar is-sajd u l-ambjent tal-baħar bejn il-Komunità Ekonomika Ewropea u r-Repubblika ta' l-Islanda (4), il-Komunità għamlet konsultazzjonijiet dwar id-drittijiet tas-sajd għall-2005 ma' l-Islanda. Ir-riżultat tal-konsultazzjonijiet għandu jiġi nkorporat fir-Regolament (KE) Nru 27/2005.
(5)
L-awtoritajiet tal-Groenlandja innotifikaw lill-Kummissjoni li l-Komunità għandha aċċess għal 1 000 tunnellata ta' snow crab fl-ibħra tal-Groenlandja. Ġie miftiehem wkoll ma' l-awtoritajiet tal-Groenlandja li jista' jsir sajd fuq il-kwota sħiħa ta' skorfon fiż-żoni V u XIV permezz ta' xibka tat-tkarkir pelaġika.
(6)
Deher li l-allokazzjoni ta' iktar ġranet ta' sajd kull xahar kalendarju fil-Baħar tat-Tramuntana għal bastimenti li qed jistadu b'tagħmir irmunkat bi twieqi ta' malja kwadra ta' daqs ta' 120 mm jistgħu jipperikolaw l-irkupru tal-merluzz u jmorru kontra l-Artikolu 8 tar-Regolament (KE) Nru 423/2004. Il-Baħar tat-Tramuntana għandu għalhekk jiġi mħassar mill-lista ta' żoni li għalihom dik l-allokazzjoni ta' granet supplimentarji hija applikabbli. Ikun xieraq ukoll li jiġu ċċarati l-ispeċifikazzjonijiet tekniċi tat-tieqa tal-malja kwadra ta' 120 mm.
(7)
L-opportunitajiet ta' sajd għal kelb il-baħar tal-fond fis-sub-żona ICES X (ibħra Komunitarji u ibħra internazzjonali) għandhom jiżdiedu għal 120 tunnellata biex b'hekk jippermettu li l-kelb il-baħar tal-fond li bħala qabdiet aċċessorji inevitabbli jittieħed f' industriji tas-sajd oħra jiġi mtella.
(8)
Ir-regoli dwar l-interazzjonijiet ta' sajd bejn żoni definiti fl-Anness IVa u l-Anness IVċ għar-Regolament (KE) Nru 27/2005 m' għandhomx jipprevjenu bastiment milli juża n-numru massimu ta' jiem disponibbli fl-Anness IVa. Dawk ir-regoli għandhom għalhekk jiġu emendati.
(9)
Ir-Regolament (KE) Nru 2270/2004 (5) jiffissa għall-2005 u l-2006 l-opportunitajiet tas-sajd għal bastimenti Komunitarji tas-sajd għal ċerti ħażniet ta' ħut tal-baħar fond.
(10)
L-opportunitajiet ta' sajd għar-roundnose grenadier fid-diviżjoni ICES Vb, sub-żoni VI u VII (ibħra Komunitarji u ibħra internazzjonali) ma ġewx ikkalkolati b'mod xieraq fir-Regolament (KE) Nru 2270/2004 u għandhom jiġu korretti.
(11)
Sabiex jiġi żgurat l-għajxien tas-sajjieda Komunitarji, huwa importanti li dan is-sajd jinfetaħ malajr kemm jista' jkun. Minħabba l-urġenza tal-kwistjoni, huwa imperattiv li tingħata eċċezzjoni għall-perijodu ta' sitt ġimgħat imsemmi fil-paragrafu I(3) tal-Protokoll dwar ir-rwol tal-Parlamenti nazzjonali fl-Unjoni Ewropea, anness mat-Trattat dwar l-Unjoni Ewropea u mat-Trattati li jistabbilixxu l-Komunitajiet Ewropej.
(12)
Ir-Regolamenti (KE) Nru 27/2005 u (KE) Nru 2270/2004 għandhom għalhekk jiġu emendati għaldaqstant,
ADOTTA DAN IR-REGOLAMENT:
Artikolu 1
Emendi għar-Regolament (KE) Nru 27/2005
Ir-Regolament (KE) Nru. 27/2005 qiegħed hawn jiġi emendat kif ġej:
(1)
L-Artikolu 5(2) għandu jiġi mibdul b’dan li ġej:
“2. Il-bastimenti Komunitarji huma b'dan awtorizzati jagħmlu qabdiet, fi ħdan il-limiti tal-kwota mniżżla fl-Anness I, fl-ibħra li jaqgħu fil-ġurisdizzjoni tas-sajd tal-Gżejjer Faroe, il-Groenlandja, l-Islanda u n-Norveġja, u ż-żona tas-sajd madwar Jan Mayen, bla ħsara għall-kondizzjonijiet imniżżla fl-Artikoli 9, 16 u 17.”
(2)
Is-sub-paragrafu li ġej għandu jiġi miżjud ma' l-Artikolu 9:
“Sajd permezz ta' bastimenti Komunitarji fl-ibħra taħt il-ġurisdizzjoni ta' l-Islanda għandhom jiġu limitati għaż-żona definita mil-linji dritti li jikkollegaw b'mod sekwenzjali il-koordinati li ġejjin:
Żona tal-Lbiċ
1.
63° 12'T u 23° 05'P minn 62° 00'N u 26° 00'P,
2.
62° 58'T u 22° 25'P,
3.
63° 06'T u 21° 30'P,
4.
63° 03'T u 21° 00'P minn hemm 180° 00'N;
Żona tax-Xlokk
1.
63° 14'T u 10° 40'P,
2.
63° 14'T u 11° 23'P,
3.
63° 35'T u 12° 21'P,
4.
64° 00'T u 12° 30'P,
5.
63° 53'T u 13° 30'P,
6.
63° 36'T u 14° 30'P,
7.
63° 10'T u 17° 00'P u minn hemm 180° 00'n.”
(3)
L-Annessi IB, IC, ID, IVa, IVċ u VI għandhom jiġu emendati skond l-Anness I għal dan ir-Regolament.
Artikolu 2
Emendi għar-Regolament (KE) Nru 2270/2004
L-Anness għar-Regolament (KE) Nru 2270/2004 għandu jiġi emendat skond l-Anness II għal dan ir-Regolament.
Artikolu 3
Dħul fis-seħħ
Dan ir-Regolament għandu jidħol fis-seħħ fit-tielet jum wara dak li fih ikun ġie pubblikat fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 30 ta' Mejju 2005.